CELEX: 32021D0786
Language: sl
Date: 2021-05-10 00:00:00
Title: Izvedbeni sklep Sveta (EU) 2021/786 z dne 10. maja 2021 o dovolitvi Republiki Hrvaški, da uporabi davčno oprostitev za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES

17.5.2021   
               
               
                  SL
               
               
                  Uradni list Evropske unije
               
               
                  L 173/1
               
            
         IZVEDBENI SKLEP SVETA (EU) 2021/786
         z dne 10. maja 2021
         o dovolitvi Republiki Hrvaški, da uporabi davčno oprostitev za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (1) in zlasti člena 19 Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Z Izvedbenim sklepom Sveta 2014/921/EU (2) je bilo Hrvaški dovoljeno, da do 19. decembra 2020 uporablja davčno oprostitev za plinsko olje, ki se uporablja za delovanje specializiranih strojev za humanitarno razminiranje, v skladu s členom 19 Direktive 2003/96/ES (v nadaljnjem besedilu: davčna oprostitev)
                  
               
                     (2)
                  
                  
                     Hrvaška je 18. septembra 2020 zahtevala dovoljenje, da še naprej uporablja davčno oprostitev za obdobje od 20. decembra 2020 do 19. decembra 2026. Hrvaška je 13. oktobra in 6. novembra 2020 na zahtevo Komisije predložila dodatne informacije v podporo svojemu zahtevku.
                  
               
                     (3)
                  
                  
                     Hrvaška želi z davčno oprostitvijo, ki jo namerava še naprej uporabljati, pospešiti razminiranje preostalih območij, kontaminiranih z minami, v različnih regijah. Davčna oprostitev bi imela neposreden pozitiven vpliv na življenje in zdravje ljudi v navedenih regijah.
                  
               
                     (4)
                  
                  
                     Davčna oprostitev bi morala biti omejena na akreditirane namenske stroje, zasnovane in izdelane posebej za čiščenje miniranih območij.
                  
               
                     (5)
                  
                  
                     Davčna oprostitev bi morala biti omejena na območja, kontaminirana z minami, na ozemlju Hrvaške.
                  
               
                     (6)
                  
                  
                     Davčna oprostitev bi se morala uporabljati za vse upravljavce, ki sodelujejo pri humanitarnem razminiranju na Hrvaškem, zato noben posamezen upravljavec, ki pri tem sodeluje, ne bo deležen gospodarske prednosti.
                  
               
                     (7)
                  
                  
                     Zato je davčna oprostitev sprejemljiva z vidika pravilnega delovanja notranjega trga in potrebe po zagotovitvi poštene konkurence ter je združljiv z zdravstveno, okoljsko, energetsko in prometno politiko Unije.
                  
               
                     (8)
                  
                  
                     Vsako dovoljenje, odobreno na podlagi člena 19(1) Direktive 2003/96/ES, je strogo časovno omejeno. Da bi zadevnim gospodarskim upravljavcem zagotovili zadostno stopnjo gotovosti in dovolj časa, da zaključijo proces razminiranja kontaminiranih območij, bi se moralo dovoljenje podeliti za obdobje šestih let.
                  
               
                     (9)
                  
                  
                     Da bi zagotovili pravno varnost gospodarskim upravljavcem, vključenim v dejavnosti odstranjevanja min, in da bi se izognili morebitnemu povečanju upravnega bremena zaradi sprememb veljavne davčne stopnje, bi Hrvaška morala imeti možnost, da brez prekinitve uporabi davčno oprostitev. Zahtevano dovoljenje bi bilo zato treba izdati z učinkom od 20. decembra 2020, da se neprekinjeno sledi prejšnjim ureditvam na podlagi Izvedbenega sklepa 2014/921/EU.
                  
               
                     (10)
                  
                  
                     Ta sklep ne posega v uporabo pravil Unije o državni pomoči –
                  
               SPREJEL NASLEDNJI SKLEP:
         
            Člen 1
            Hrvaški se dovoli, da izvzame iz obdavčitve plinsko olje, ki se uporablja za delovanje strojev za humanitarno razminiranje na njenem ozemlju. Davčna oprostitev je omejena na akreditirane namenske stroje, zasnovane in izdelane posebej za čiščenje miniranih območij.
         
         
            Člen 2
            Ta sklep se uporablja od 20. decembra 2020 do 19. decembra 2026.
            Če Svet na podlagi člena 113 ali katere koli druge ustrezne določbe Pogodbe določi splošne predpise o davčnih ugodnostih za humanitarno razminiranje, se ta sklep preneha uporabljati na dan začetka uporabe navedenih splošnih predpisov.
         
         
            Člen 3
            Ta sklep je naslovljen na Republiko Hrvaško.
         
         
            V Bruslju, 10. maja 2021
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  UL L 283, 31.10.2003, str. 51.
         
            (2)  Izvedbeni sklep Sveta 2014/921/EU z dne 16. decembra 2014 o dovolitvi Hrvaški, da uporabi davčno oprostitev za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES (UL L 363, 18.12.2014, str. 150).